Ելնելով այս ամենից՝ անհրաժեշտ է ուշադրություն դարձնել նաև Աթաթուրքի օդանավակայանի ահաբեկչության ժամկետին՝ հունիսի 28-ի ուշ երեկոյան, մինչդեռ հունիսի 29-ը շատ կարևոր օր էր թե՛ ԻՊ-ի, թե՛ Թուրքիայի քրդերի համար: ԻՊ-ի համար այդ օրը կարևոր է նրանով, որ երկու տարի առաջ՝ 2014թ. հունիսի 29-ին, նա հայտարարել էր իր խալիֆայության հռչակման մասին: Ինչ վերաբերում է Թուրքիայի քրդերին, ապա ուղիղ 17 տարի առաջ՝ 1999թ. հունիսի 29-ին, թուրքական դատարանը մահվան դատապարտեց PKK-ի հիմնադիր ու առաջնորդ Աբդուլլահ Օջալանին, որն ավելի ուշ փոխարինվեց ցմահ ազատազրկմամբ: Բացի այդ 1925թ. հունիսի 29-ին Թուրքիայում մահապատժի ենթարկվեց քուրդ առաջնորդ, ապստամբական շարժման ղեկավար շեյխ Սայիդը: Ելնելով այս ամենից՝ կարելի է եզրակացնել, որ Աթաթուրքի օդանավակայանի ահաբեկչության կազմակերպիչներին նախապես հայտնի էր, որ ահաբեկչությունից հետո հիմնական սլաքներն անմիջապես կարելի կլինի ուղղել կա՛մ ԻՊ-ի, կա՛մ Թուրքիայի քրդերի վրա: